РЕПУБЛИКА СРБИЈА

НАРОДНА СКУПШТИНА

Одбор за уставна питања и

Законодавство

04 Број: 02-284/23

13. април 2023. године

Б е о г р а д

НАРОДНА СКУПШТИНА РЕПУБЛИКЕ СРБИЈЕ

Одбор за уставна питања и законодавство, на седници одржаној 13. априла 2023. године, утврдио је Предлог одлуке о избору Заштитника грађана, на основу члана 6. Закона о Заштитнику грађана („Службени гласник РС“, број 105/2021) и чл. 48. став 1. алинеја осма и 203. Пословника Народне скупштине („Службени гласник РС“, број 20/12-пречишћен текст).

Одбор је одлучио да Предлог одлуке упути Народној скупштини, са предлогом да се у складу са чланом 167. Пословника Народне скупштине донесе по хитном поступку.

Уз Предлог одлуке о избору Заштитника грађана, достављамо биографију предложеног кандидата.

За представника Одбора на седници Народне скупштине одређена је председник Одбора, Јелена Жарић Ковачевић.

ПРЕДСЕДНИК

Јелена Жарић Ковачевић

ПРЕДЛОГ

На основу чл. 99. став 2. тачка 5) и 138. став 3. Устава Републике Србије, члана 6. став 1. Закона о Заштитнику грађана („Службени гласник РС“, број 105/21) и члана 8. став 1. Закона о Народној скупштини („Службени гласник РС“, број 9/10),

Народна скупштина Републике Србије, на \_\_ седници Првог редовног заседања у 2023. години, одржаној \_\_\_\_\_\_\_ 2023. године донела је

ОДЛУКУ

О ИЗБОРУ ЗАШТИТНИКА ГРАЂАНА

I

За Заштитника грађана бира се \_\_\_\_\_\_\_\_\_\_\_\_\_\_\_\_\_, дипломирани правник из Београда.

II

Ову одлуку објавити у „Службеном гласнику Републике Србије“.

РС Број

У Београду, 2023. године

НАРОДНА СКУПШТИНА РЕПУБЛИКЕ СРБИЈЕ

ПРЕДСЕДНИК

др Владимир Орлић

ОБРАЗЛОЖЕЊЕ

Чланом 99. став 2. тачка 5) Устава Републике Србије утврђено је да Народна скупштина бира и разрешава Заштитника грађана, и надзире његов рад. Чланом 138. став 3. Устава утврђено је да Заштитника грађана бира и разрешава Народна скупштина, у складу са Уставом и законом.

Чланом 48. став 1. алинеја осма Пословника Народне скупштине утврђено је да Одбор за уставна питања и законодавство разматра питања у вези с избором и именовањем Заштитника грађана.

Председник Народне скупштине је, на основу члана 19. став 1. тачка 7) Закона о Народној скупштини („Службени гласник РС”, број 9/10) и члана 6. став 3. Закона о Заштитнику грађана („Службени гласник РС”, број 105/21), донео Одлуку о расписивању Јавног позива за пријављивање кандидата за Заштитника грађана. Ова одлука, односно Јавни позив објављен је 11. фебруара на веб страници Народне скупштине и у дневном листу „Политика“.

На основу члана 6. став 6. Закона о заштитнику грађана рок за пријављивање кандидата био је 30 дана од дана објављивања Јавног позива. Последњи дан за пријављивање на Јавни позив био је 13. март 2023. године. На Јавни позив, у року, пристигло је пет пријава, уз које су подносиоци приложили своје биографије и доказе о испуњености услова из члана 7. Закона о Заштитнику грађана. На Јавни позив пријавили су се следећи кандидати: Милан Антонијевић, Наташа Тањевић, Милош Р. Јанковић, Зоран Пашалић и Роберт Сепи.

На основу члана 7. Закона о Заштитнику грађана за Заштитника грађана може бити изабран држављанин Републике Србије који испуњава следеће услове: да има стечено високо образовање на основним академским студијама у обиму од најмање 240 ЕСПБ бодова или високо образовање стечено на основним студијама у трајању од најмање четири године, да има најмање десет година искуства на пословима који су од значаја за обављање послова из надлежности Заштитника грађана, да поседује високе моралне и стручне квалитете и да има запажено искуство у заштити права грађана.

Заинтересованим члановима и заменицима чланова Одбора било је омогућено да изврше непосредан увид у целокупну документацију кандидата.

На седници одржаној 24. марта 2023. године, Одбор је сагласно члану 6. став 7. Закона, донео Одлуку о утврђивању списка пријављених лица која испуњавају услове за избор на функцију Заштитника грађана, 04 Број: 02-284/23 од 24. марта 2023. године. Истог дана је на веб-презентацији Народне скупштине објављен списак пријављених лица која испуњавају услове за избор на функцију Заштитника грађана, са њиховим биографијама.

Сагласно члану 6. став 8. Закона, Одбор је дописом од 24. марта 2023. године позвао све посланичке групе у Народној скупштини да у периоду од 8. априла закључно са 12. априлом 2023. године, са списка пријављених лица која испуњавају услове за избор на функцију Заштитника грађана, предложе кандидата за Заштитника грађана.

Закључно са 12. априлом 2023. године, предлоге кандидата за Заштитника грађана доставиле су следеће посланичке групе:

- Посланичка група Уједињени - ССП, ПСГ, ПРЕОКРЕТ, СЛОГА и посланичка група Зелено-леви клуб, Не давимо Београд, МОРАМО, и посланичка група Морамо-Заједно, које су за кандидата за Заштитника грађана предложиле Милоша Р. Јанковића;

- Посланичка група „АЛЕКСАНДАР ВУЧИЋ-ЗАЈЕДНО МОЖЕМО СВЕ“, посланичка група ЈЕДИНСТВЕНА СРБИЈА, посланичка група САВЕЗ ВОЈВОЂАНСКИХ МАЂАРА, посланичка група Социјалдемократска партија Србије, посланичка група ИВИЦА ДАЧИЋ-Социјалистичка партија Србије (СПС), посланичка група ПУПС-Солидарност и правда и посланичка група ЗА ПОМИРЕЊЕ СПП-УСС-ДСХВ, које су за кандидата за Заштитника грађана предложиле Зорана Пашалића;

- Посланичка група Народна странка, која је за кандидата за Заштитника грађана предложила Наташу Тањевић.

Одбор за уставна питања и законодавство је, на седници одржаној 13. априла 2023. године, на основу члана 6. став 12. Закона о Заштитнику грађана, и чланом 203. став 3. Пословника Народне скупштине, обавио јавни разговор са кандидатима за Заштитника грађана које су предложиле посланичке групе, на коме је кандидатима омогућено да изнесу своје ставове о улози и начину остваривања функције Заштитника грађана.

Одбор је, на истој седници, утврдио Предлог одлуке о избору Заштитника грађана, тако што је за Заштитника грађана предложен \_\_\_\_\_\_\_\_\_\_\_\_\_\_\_\_\_.

Одбор предлаже Народној скупштини да Предлог одлуке донесе по хитном поступку, у складу са чланом 167. Пословника Народне скупштине, како би се што пре обавио избор Заштитника грађана и на тај начин омогућио несметан рад ове институције.